Иван Вазов
Най-големият

chitanka.info

— Аз най-голям съм, цар съм в планината! —

каза орелът, хищникът планински.

— Не, аз! Че давам смърт — каза змията.

— Не! Аз съм! — рече букът исполински.

— Аз! — ревна мечката, — че съм ужасна,

— Аз! — викна славей, на гора поета.

— Аз най-голяма съм, че най съм красна —

отвърна теменужката напета.

И шум под ясното се дигна слънце:

„Аз най-велико съм — посред мълвата

пошушна тихо пясъчното зрънце: —

от мен състои се планината.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.